Document ID: 32011R0088

РЕГЛАМЕНТ (ЕС) № 88/2011 НА КОМИСИЯТА
от 2 февруари 2011 година
за прилагане на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот по отношение на статистиката за образователните системи и системите за обучение
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 1 от него,
като има предвид, че:
(1)
С Регламент (ЕО) № 452/2008 се установява обща рамка за системното изготвяне на европейска статистическа информация в областта на образованието и обучението през целия живот в три конкретни области чрез статистически действия.
(2)
Необходимо е да бъдат приети мерки за прилагане на отделните статистически действия за изготвяне на статистическа информация относно образователните системи и системите за обучение в съответствие с обхвата на област 1 от Регламент (ЕО) № 452/2008.
(3)
При изготвянето и разпространението на европейската статистическа информация относно образователните системи и системите за обучение, националните и европейските статистически органи следва да се придържат към принципите, заложени в Кодекса за дейността на европейската статистика, утвърден от Комисията в Препоръката ѝ от 25 май 2005 г. относно независимостта, безпристрастността и отчетността на националните и общностните статистически органи (2).
(4)
При определянето на мерките за прилагане по отношение на изготвянето на статистическа информация относно образователните системи и системите за обучение следва да се вземат предвид потенциалната тежест за учебните заведения и частните лица, както и последното споразумение между Института по статистика към ЮНЕСКО (ИСЮ), Организацията за икономическо сътрудничество и развитие (ОИСР) и Комисията (Евростат) относно концепциите, определенията, обработването на данни, периодичността и сроковете за предаване на резултатите. Това включва формàта за предаване на данни относно образователните системи, определен в последната версия на подробните насоки на ЮНЕСКО/ОИСР/Евростат за събирането на данни.
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Предмет
С настоящия регламент се определят правила за прилагане на Регламент (ЕО) № 452/2008 по отношение на събирането, предаването и обработването на статистически данни в област 1 относно образователните системи и системите за обучение.
Член 2
Обхванати теми и техните характеристики
Подборът и характеристиките на темите, които трябва да бъдат включени в област 1 относно образователните системи и системите за обучение, са изложени в приложение I.
Член 3
Референтни периоди и предаване на резултатите
1. Данните за записванията, новозаписаните, персонала, изучаваните чужди езици и големина на класа се отнасят до учебната/академичната година съгласно определението в националното законодателство (година t). Годишните данни за записванията, новозаписаните, персонала, изучаваните чужди езици и големина на класа се предават на Комисията (Евростат) ежегодно най-късно на 30 септември в година t+2. Първото предаване на данни през септември 2012 г. се отнася за учебната/академичната 2010-2011 г. съгласно определението в националното законодателство.
2. Завършващите/завършванията се отнасят за учебната/академичната година съгласно определението в националното законодателство (година t) или за календарната година (година t+1). Годишните данни за завършващите/завършванията се предават на Комисията (Евростат) ежегодно най-късно на 30 ноември в година t+2. Първото предаване на данни през ноември 2012 г. се отнася за учебната/академичната 2010-2011 г. съгласно определението в националното законодателство или за календарната 2011 г.
3. Данните за разходите за образование се отнасят за финансовата година на държавата-членка съгласно определението в националното законодателство (година t). Годишните данни за разходите за образование се предават на Комисията (Евростат) ежегодно най-късно на 30 ноември в година t+2. Първото предаване на данни през ноември 2012 г. се отнася за финансовата 2010 г.
Член 4
Изисквания към качеството на данните и рамка за отчитане на качеството
1. Изискванията към качеството на данните и рамката за отчитане на качеството в областта на образователните системи и системите за обучение са изложени в приложение II.
2. Държавите-членки ежегодно предават на Комисията (Евростат) доклад за качеството в съответствие с изложените в приложение II изисквания. Първият доклад се отнася за събраните през 2012 г. данни. Докладът за качеството по отношение на определените в член 3 референтни периоди се предава на Комисията най-късно на 31 януари в година t+3. Първият доклад за качеството на събраните през 2012 г. данни по изключение се предава най-късно на 31 март в година t+3.
3. Държавите-членки получават необходимите данни, като използват съчетание от различни източници, като например извадкови проучвания, административни или други източници на данни.
4. Държавите-членки предоставят на Комисията (Евростат) информация за методите и качеството на данните от използваните източници, различни от посочените в параграф 3 извадкови проучвания и административни източници на данни.
Член 5
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 февруари 2011 година.

Labels: 10
12
9
19